FÆLLES HOLDNING (EF) Nr. 1/2000

fastlagt af Rådet den 28. oktober 1999

med henblik på vedtagelse af Europa-Parlamentets og Rådets direktiv 2000/.../EF om kakao- og chokoladevarer bestemt til konsum

(2000/C 10/01)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 95,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

i henhold til proceduren i traktatens artikel 251(3), og

ud fra følgende betragtninger:

(1) Der bør foretages en forenkling af visse vertikale direktiver på levnedsmiddelområdet for alene at tage hensyn til de væsentlige krav, som de heri omhandlede produkter skal opfylde, således at de kan bevæge sig frit i det indre marked i overensstemmelse med konklusionerne fra Det Europæiske Råd i Edinburgh den 11. og 12. december 1992, bekræftet i konklusionerne fra Det Europæiske Råd i Bruxelles den 10. og 11. december 1993;

(2) begrundelsen for Rådets direktiv 73/241/EØF af 24. juli 1973 om tilnærmelse af medlemsstaternes lovgivning om kakao- og chokoladevarer bestemt til konsum(4) var, at forskelle mellem de nationale lovgivninger om visse former for kakao- og chokoladevarer kunne hindre disse produkters frie bevægelighed og derfor umiddelbart påvirke oprettelsen af fællesmarkedet og dettes funktion;

(3) direktiv 73/241/EØF havde derfor til formål at fastlægge definitioner for kakao- og chokoladevarer og opstille fælles regler for sammensætning, pakning og mærkning af produkterne og for disses fabrikationskarakteristika for at sikre deres frie bevægelighed inden for Fællesskabet;

(4) de pågældende definitioner og regler bør ændres for at tage hensyn til den tekniske udvikling og til udviklingen i forbrugernes smag, samt tilpasses den almindelige fællesskabslovgivning, der gælder for levnedsmidler, navnlig bestemmelserne om mærkning, sødestoffer og andre tilladte tilsætningsstoffer, aromaer, ekstraktionsmidler og analysemetoder;

(5) det er i visse medlemsstater tilladt at tilsætte chokoladevarer op til højst 5 % andre vegetabilske fedtstoffer end kakaosmør;

(6) tilsætning af højst 5 % af visse andre vegetabilske fedtstoffer end kakaosmør til chokoladevarer bør tillades i alle medlemsstaterne; disse fedtstoffer bør være kakaosmørækvivalenter, og de bør derfor defineres efter tekniske og videnskabelige kriterier;

(7) for at sikre det indre markeds enhedspræg bør alle chokoladevarer, der falder ind under dette direktivs anvendelsesområde, kunne markedsføres i Fællesskabet under de varebetegnelser, der fremgår af bestemmelserne i bilag I til dette direktiv;

(8) i henhold til de generelle bestemmelser om mærkning af levnedsmidler, der er fastsat i Rådets direktiv 79/112/EØF af 18. december 1978 om tilnærmelse af medlemsstaternes lovgivning om mærkning af og præsentationsmåder for levnedsmidler samt om reklame for sådanne levnedsmidler(5), er navnlig en angivelse af ingredienser i henhold til artikel 6 obligatorisk; dette direktiv gør direktiv 79/112/EØF anvendeligt på kakao- og chokoladevarer for at sikre en korrekt forbrugeroplysning;

(9) for så vidt angår chokoladevarer, der er tilsat andre vegetabilske fedtstoffer end kakaosmør, bør der sikres en korrekt, neutral og objektiv forbrugeroplysning ud over ingredienslisten;

(10) på den anden side udelukker direktiv 79/112/EØF ikke, at det i mærkningen af chokoladevarer anføres, at der ikke er tilsat andre vegetabilske fedtstoffer end kakaosmør, forudsat at oplysningen er korrekt, neutral og objektiv og ikke vildleder forbrugerne;

(11) nogle af de betegnelser, der i kraft af dette direktiv er forbeholdt bestemte produkter, benyttes i sammensatte varebetegnelser, som ifølge skik og brug i visse medlemsstater anvendes for at betegne produkter, som ikke kan forveksles med dem, der er defineret i dette direktiv; disse betegnelser bør derfor bevares; de bør dog anvendes i overensstemmelse med direktiv 79/112/EØF, særlig artikel 5;

(12) udviklingen af det indre marked siden vedtagelsen af direktiv 73/241/EØF giver mulighed for at behandle "sød chokolade" som "mørk chokolade";

(13) den i direktiv 73/241/EØF fastsatte undtagelse, hvorefter Det Forenede Kongerige og Irland på deres område kan tillade anvendelse af betegnelsen "milk chocolate" for "milk chocolate with high milk content", bør opretholdes; sidstnævnte betegnelse bør dog erstattes af betegnelsen "family milk chocolate";

(14) i overensstemmelse med proportionalitetsprincippet, jf. traktatens artikel 5, stk. 3, går dette direktiv ikke ud over, hvad der er nødvendigt for at nå traktatens mål;

(15) ved fremtidige tilpasninger af dette direktiv til Fællesskabets generelle forskrifter på levnedsmiddelområdet og ved tilpasning af visse bestemmelser til den tekniske og videnskabelige udvikling bistås Kommissionen af Den Stående Levnedsmiddelkomité, der er nedsat ved Rådets afgørelse 69/414/EØF(6);

(16) for at undgå, at der opstår nye hindringer for de frie varebevægelser, bør medlemsstaterne afholde sig fra at vedtage nationale bestemmelser for de pågældende produkter, som ikke er hjemlet i dette direktiv -

UDSTEDT FØLGENDE DIREKTIV:

Artikel 1

Dette direktiv gælder for kakao- og chokoladevarer bestemt til konsum som defineret i bilag I.

Artikel 2

1. De andre vegetabilske fedtstoffer end kakaosmør, der er defineret og opført i bilag II, kan tilsættes de chokoladevarer, der er defineret i bilag I, del A, punkt 3, 4, 5, 6, 8 og 9. Denne tilsætning må ikke udgøre mere end 5 % af det færdige produkt efter fradrag af den samlede vægt af de øvrige spiselige stoffer, der måtte være anvendt i overensstemmelse med bilag I, del B, uden at mindsteindholdet af kakaosmør eller kakaotørstof derved må reduceres.

2. Chokoladevarer, der i henhold til stk. 1 indeholder andre vegetabilske fedtstoffer end kakaosmør, kan markedsføres i alle medlemsstater på betingelse af, at mærkningen som omhandlet i artikel 3 suppleres med den iøjnefaldende og klart læselige angivelse: "Indeholder også andre vegetabilske fedtstoffer en kakaosmør". Denne angivelse skal stå i samme synsfelt som ingredienslisten, være klart adskilt fra denne og stå med mindst lige så stor skrift og med fede typer samt i nærheden af varebetegnelsen; uanset dette krav kan varebetegnelsen også stå andre steder.

3. Ændringer af bilag II foretages efter proceduren i traktatens artikel 95.

4. Senest den [...](7) fremsætter Kommissionen om nødvendigt, i henhold til traktatens artikel 95 og under hensyn til en undersøgelse af dette direktivs virkninger for økonomien i de lande, der producerer kakao og andre vegetabilske fedtstoffer end kakaosmør, et forslag til ændring af listen i bilag II.

Artikel 3

Direktiv 79/112/EØF anvendes for de i bilag I nævnte produkter på følgende betingelser:

1) Varebetegnelserne i bilag I er forbeholdt de i bilaget nævnte produkter og skal benyttes i handelen for at betegne dem.

De pågældende varebetegnelser kan dog anvendes supplerende og i overensstemmelse med de bestemmelser eller den skik og brug, der gælder i den medlemsstat, hvor salget til den endelige forbruger finder sted, for at betegne andre produkter, som ikke kan forveksles med de i bilag I definerede.

2) Når de produkter, der er defineret i bilag I, del A, punkt 3, 4, 5, 6, 7 og 10, sælges i blandinger, kan deres varebetegnelser erstattes af betegnelsen "blandede chokolader" eller "blandede fyldte chokolader" eller en lignende betegnelse, I så fald kan der opstilles en samlet ingrediensliste for alle de produkter, der indgår i blandingen.

3) Mærkningen af de kakao- og chokoladevarer, der er defineret i bilag I, del A, punkt 2, litra c) og d), samt punkt 3, 4, 5, 8 og 9, skal oplyse om det samlede kakaotørstofindhold ved angivelsen "mindst... % kakaotørstof".

4) For så vidt angår varerne i bilag I, del A, punkt 2, litra b), og del A, punkt 2, litra d), punktummets anden del, skal mærkningen angive indholdet af kakaosmør.

5) Varebetegnelserne "mørk chokolade", "mælkechokolade" og "overtrækschokolade", som omhandlet i bilag I, kan suppleres med angivelser eller betegnelser, der vedrører kvaliteten, når produkterne indeholder:

- for mørk chokolades vedkommende: mindst 43 % kakaotørstof, heraf mindst 26 % kakaosmør

- for mælkechokolades vedkommende: mindst 30 % kakaotørstof og mindst 18 % mælketørstof, der er fremstillet af helt eller delvis inddampet sødmælk, letmælk eller skummetmælk, fløde, eller helt eller delvis inddampet fløde, smør eller mælkefedt, heraf mindst 4,5 % mælkefeldt

- for overtrækschokolades vedkommende: mindst 16 % affedtet kakaotørstof.

Artikel 4

For de i bilag I definerede produkter må medlemsstaterne ikke vedtage nationale bestemmelser, der ikke er hjemlet i dette direktiv.

Artikel 5

1. Proceduren i artikel 6 følges, når følgende afgørelser træffes:

- tilpasning af dette direktiv til de almindelige fællesskabsbestemmelser, der gælder for levnedsmidler

- tilpasning af bilag I, del B, nr. 2, samt del C og D, til den tekniske udvikling.

2. Senest den [...](8) tager Europa-Parlamentet og Rådet på forslag af Kommissionen stk. 1, andet led, op til fornyet behandling med henblik på en eventuel udbygning af proceduren for tilpasning til den tekniske og videnskabelige udvikling, jf. dog artikel 2, stk. 3.

Artikel 6

1. Kommissionen bistås af en forskriftskomité, Den Stående Levnedsmiddelkomité, i det følgende benævnt "komitéen", der består af repræsentanter for medlemsstaterne og har Kommissionens repræsentant som formand.

2. Kommissionens repræsentant forelægger komitéen et udkast til de foranstaltninger, der skal træffes. Komitéen afgiver udtalelse om udkastet inden for en frist, som formanden kan fastsætte alt efter, hvor meget spørgsmålet haster. Den udtaler sig med det flertal, der efter traktatens artikel 205, stk. 2, gælder for afgørelser, som Rådet skal træffe på forslag af Kommissionen. Ved afstemninger i komitéen vægtes de stemmer, der afgives af repræsentanterne for medlemsstaterne, som anført i nævnte artikel. Formanden deltager ikke i afstemningen.

3. Hvis Europa-Parlamentet med en begrundet beslutning gør opmærksom på, at et udkast til gennemførelsesforanstaltninger, der forventes vedtaget, og som er blevet forelagt for komitéen i henhold til dette direktiv, indebærer en overskridelse af de gennemførelsesbeføjelser, der er fastlagt i dette direktiv, behandler Kommissionen udkastet på ny. Under hensyn til denne beslutning kan Kommissionen under overholdelse af fristen for den igangværende procedure forelægge komitéen et nyt udkast til gennemførelsesforanstaltninger, videreføre proceduren eller forelægge Europa-Parlamentet og Rådet et forslag til retsakt i henhold til traktaten.

Kommissionen underretter Europa-Parlamentet og komitéen om, hvad den agter at gøre på baggrund af Europa-Parlamentets beslutning og om begrundelsen herfor.

4. Med forbehold af stk. 3 vedtager Kommissionen de påtænkte foranstaltninger, når de er i overensstemmelse med komitéens udtalelse.

5. Er de påtænkte foranstaltninger ikke i overensstemmelse med komitéens udtalelse, eller er der ikke er afgivet nogen udtalelse, forlægger Kommissionen straks Rådet et forslag til de foranstaltninger, der skal træffes, og underretter Europa-Parlamentet.

6. Er Europa-Parlamentet af den opfattelse, at et forslag, der er forelagt af Kommissionen i henhold til dette direktiv, indebærer en overskridelse af de gennemførelsesbeføjelser, der er fastsat i dette direktiv, underretter det Rådet om sin holdning.

7. Rådet kan, når det skønner det hensigtsmæssigt under hensyntagen til en sådan holdning, træffe afgørelse om forslaget med kvalificeret flertal og inden tre måneder efter forslagets forelæggelse for det.

Har Rådet inden for denne frist med kvalificeret flertal tilkendegivet, at det er imod forslaget, behandler Kommissionen forslaget på ny. Den kan forelægge Rådet et ændret forslag, forelægge sit forslag på ny eller fremsætte forslag til en retsakt i henhold til traktaten.

Har Rådet ved udløbet af denne frist hverken vedtaget den foreslåede gennemførelsesretsakt eller tilkendegivet, at det er imod forslaget til gennemførelsesforanstaltninger, vedtager Kommissionen den foreslåede gennemførelsesretsakt.

Artikel 7

Rådets direktiv 73/241/EØF ophæves med virkning fra den [...](9).

Henvisninger til det ophævede direktiv betragtes som henvisninger til nærværende direktiv.

Artikel 8

1. Medlemsstaterne sætter de nødvendige love og administrative bestemmelser i kraft for at efterkomme dette direktiv inden den [...](10). De underretter straks Kommissionen herom.

2. Disse love og bestemmelser anvendes på en sådan måde:

- at markedsføring af de i bilag I definerede produkter, der er i overensstemmelse med definitionerne og reglerne i dette direktiv, tillades fra den [...](11).

- at markedsføring af produkter, som ikke er i overensstemmelse med dette direktiv, forbydes fra den [...](12).

Dog er det tilladt at markedsføre produkter, som ikke er i overensstemmelse med dette direktiv, men som inden den [...](13) er mærket i overensstemmelse med Rådets direktiv 73/241/EØF, indtil lagrene er opbrugt.

3. Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 9

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 10

Dette direktiv er rettet til medlemsstaterne.

Udfærdiget i ...

For Europa-Parlamentet

Formand

På Rådets vegne

Formand

(1) EFT C 231 af 9.8.1996, s. 1, og EFT C 118 af 17.4.1998, s. 10.

(2) EFT C 56 af 24.2.1997, s. 20.

(3) Europa-Parlamentets udtalelse af 23.10.1997 (EFT C 339 af 10.11.1997, s. 123), Rådets fælles holdning af 28.10.1999 og Europa-Parlamentets afgørelse af ... (endnu ikke offentliggjort i EFT).

(4) EFT L 228 af 16.8.1973, s. 23. Senest ændret ved direktiv 89/344/EØF (EFT L 142 af 25.5.1989, s. 19).

(5) EFT L 33 af 8.2.1979, s. 1. Senest ændret ved Europa-Parlamentets og Rådets direktiv 97/4/EF (EFT L 43 af 14.2.1997, s. 21).

(6) EFT L 291 af 19.11.1969, s. 9, specialudgave 1969 (II), s. 487.

(7) 66 måneder efter direktivets ikrafttræden.

(8) 36 måneder efter direktivets ikrafttræden.

(9) 36 måneder efter direktivets ikrafttræden.

(10) 36 måneder efter direktivets ikrafttræden.

(11) 36 måneder efter direktivets ikrafttræden.

(12) 36 måneder efter direktivets ikrafttræden.

(13) 36 måneder efter direktivets ikrafttræden.

BILAG I

PRODUKTERNES VAREBETEGNELSER, DEFINITIONER OG KARAKTERISTISKE EGENSKABER

A. BETEGNELSER OG DEFINITIONER

1. Kakaosmør

>TABELPOSITION>

2. a) Kakaopulver, kakao

Betegner det produkt, der fremkommer ved forarbejdning til pulver af kakaobønner, efter at disse er renset og afskallet samt brændt, og som indeholder mindst 20 % kakaosmør i tørstoffet og højst 9 % vand.

b) Fedtfattig kakao, fedtfattigt kakaopulver

Betegner kakaopulver med et indhold af kakaosmør i tørstoffet på under 20 vægtprocent.

c) Chokoladepulver

Betegner det produkt, der er en blanding af kakaopulver og sukker med et indhold af kakaopulver på mindst 32 %.

d) Sukret kakaopulver, sukret kakao

Betegner det produkt, der består af en blanding af kakaopulver og sukker med et indhold af kakaopulver på mindst 25 %; disse betegnelser kan suppleres med "fedtfattig", når produktet i henhold til litra b) er fedtfattigt.

3. Mørk chokolade eller chokolade

a) Betegner det produkt, der er fremstillet af kakaoprodukter og sukker, og som - med forbehold af litra b) - indeholder mindst 35 % kakaotørstof i alt, heraf mindst 18 % kakaosmør og mindst 14 % affedtet kakaotørstof.

b) Hvis denne betegnelse imidlertid suppleres med ordene:

- "krymmel" eller "flager": skal produktet i form af krymmel eller flager indeholde mindst 32 % kakaotørstof i alt, heraf mindst 12 % kakaosmør og mindst 14 % affedtet kakaotørstof

- "overtræk": skal produktet indeholde mindst 35 % kakaotørstof i alt, heraf mindst 31 % kakaosmør og mindst 2,5 % affedtet kakaotørstof

- "Gianduia" (eller en af de afledte former af ordet "gianduia") nøddechokolade: et produkt, der for det første skal være fremstillet af chokolade, som indeholder mindst 32 % kakaotørstof i alt, heraf mindst 8 % affedtet kakaotørstof, og for det andet af fint knuste hasselnødder i sådanne mængder, at 100 g af varen indeholder mindst 20 g og højst 40 g hasselnødder. Følgende kan tilsættes:

a) mælk og/eller mælketørstof, fremstillet ved inddampning, i et sådant forhold, at det færdige produkt højst indeholder 5 % mælketørstof

b) hele eller hakkede mandler, hasselnødder og andre nøddesorter i sådanne mængder, at de sammen med de fint knuste hasselnødder højst udgør 60 % af produktets samlede vægt.

4. Mælkechokolade

a) Betegner det produkt, der er fremstillet af kakaoprodukter, sukker og mælk eller mælkeprodukter, og som - med forbehold af litra b) - indeholder:

- mindst 25 % kakaotørstof i alt

- mindst 14 % mælketørstof, der er fremstillet af helt eller delvis inddampet sødmælk, letmælk eller skummetmælk, fløde, helt eller delvis inddampet fløde, smør eller mælkefedt

- mindst 2,5 % affedtet kakaotørstof

- mindst 3,5 % mælkefedt

- og mindst 25 % fedtstof (bestående af kakaosmør og mælkefedt) i alt.

b) Hvis denne betegnelse imidlertid suppleres med ordene:

- "krymmel" eller "flager": skal produktet i form af krymmel eller flager indeholde mindst 20 % kakaotørstof i alt og mindst 12 % mælketørstof, der er fremstillet af helt eller delvis inddampet sødmælk, letmælk eller skummetmælk, fløde, helt eller delvis inddampet fløde, smør eller mælkefedt samt mindst 12 % fedtstof (bestående af kakaosmør og mælkefedt) i alt

- "overtræk": skal produktet indeholde mindst 31 % fedtstof (bestående af kakaosmør og mælkefedt) i alt

- "Gianduia" (eller en af de afledte former af ordet "gianduia") nøddemælkechokolade: et produkt, det for det første skal være fremstillet af mælkechokolade, som mindst indeholder 10 % mælketørstof fremstillet af helt eller delvis inddampet sødmælk, letmælk eller skummetmælk, fløde, helt eller delvis inddampet fløde, smør eller mælkefedt, og for det andet af fint knuste hasselnødder i sådanne mængder, at 100 g af produktet indeholder mindst 15 g og højst 40 g hasselnødder. Der kan også tilsættes hele eller hakkede mandler, hasselnødder og andre nøddesorter i sådanne mængder, at de sammen med de fint knuste hasselnødder højst udgør 60 % af produktets samlede vægt.

c) Når i denne betegnelse ordet "mælk" erstattes med:

- "fløde": skal produktet indeholde mindst 5,5 % mælkefedt

- "skummetmælk": må produktet højst indeholde 1 % mælkefedt.

d) Det Forenede Kongerige og Irland kan inden for deres område tillade anvendelsen af betegnelsen "milk chocolate" til at betegne det i punkt 5 nævnte produkt, hvis udtrykket i begge tilfælde ledsages af en angivelse af den mængde mælketørstof, der er fastsat for hvert af de produkter, med betegnelser "mælketørstof: mindst ... %".

5. Lys mælkechokolade

Betegner det produkt, der er fremstillet af kakaoprodukter, sukker og mælk eller mælkeprodukter, og som indeholder:

- mindst 20 % kakaotørstof i alt

- mindst 20 % mælketørstof, der er fremstillet af helt eller delvis inddampet sødmælk, letmælk eller skummetmælk, fløde, helt eller delvis inddampet fløde, smør eller mælkefedt

- mindst 2,5 % affedtet kakaotørstof

- mindst 5 % mælkefedt

- og mindst 25 % fedtstof (bestående af kakaosmør og mælkefedt) i alt.

6. Hvid chokolade

Betegner det produkt, der er fremstillet af kakaosmør, mælk eller mælkeprodukter og sukker, og som indeholder mindst 20 % kakaosmør og mindst 14 % mælketørstof, der er fremstillet af helt eller delvis inddampet sødmælk, letmælk eller skummetmælk, fløde, helt eller delvis inddampet fløde, smør eller mælkefedt, hvoraf mindst 3,5 % er mælkefedt.

7. Fyldt chokolade

Betegner det fyldte produkt, overtrukket med et af de i punkt 3, 4, 5 og 6 definerede produkter. Betegnelsen gælder ikke produkter, hvis indre består af finere bagerivarer, konditor- og biskuitvarer eller konsumis.

Den chokolade, som den fyldte chokolade er overtrukket med, skal udgøre mindst 25 % af varens samlede vægt.

8. Chocolate a la taza

Betegner det produkt, der er fremstillet af kakaoprodukter, sukker samt mel eller stivelse af hvede, ris eller majs, og som indeholder mindst 35 % kakaotørstof i alt, hvoraf mindst 18 % kakaosmør og mindst 14 % affedtet kakaotørstof, og højst 8 % mel eller stivelse.

9. Chocolate familiar a la taza

Betegner det produkt, der er fremstillet af kakaoprodukter, sukker samt mel eller stivelse af hvede, ris eller majs, og som indeholder mindst 30 % kakaotørstof i alt, hvoraf mindst 18 % kakaosmør og mindst 12 % affedtet kakaotørstof, og højst 18 % mel eller stivelse.

10. Dessertchokolade

Betegner det produkt, der kan spises i en enkelt mundfuld, og som består af:

- fyldt chokolade, eller

- ren chokolade eller en sammensætning eller blanding af chokolade, som defineret i punkt 3, 4, 5 eller 6, og andre spiselige stoffer, forudsat at chokoladen udgør mindst 25 % af produktets samlede vægt.

B. TILLADTE FAKULTATIVE INGREDIENSER

Tilsætning af spiselige stoffer

1. Med forbehold af artikel 2 og afsnit B, punkt 2, kan der til de chokoladeprodukter, der er defineret i del A, punkt 3, 4, 5, 6, 8 og 9, også tilsættes andre spiselige stoffer.

Dog er tilsætningen af:

- animalske fedtstoffer og tilberedninger heraf, som ikke udelukkende stammer fra mælk, forbudt

- mel eller stivelse kun tilladt, såfremt tilsætningen heraf er i overensstemmelse med definitionerne i del A, punkt 8 og 9.

Mængden af disse tilsatte spiselige stoffer må ikke overstige 40 % af det færdige produkts samlede vægt.

2. Kun aromaer, som ikke efterligner smagen af chokolade eller mælkefedt, kan tilsættes de produkter, der er defineret i del A, punkt 2, 3, 4, 5, 6, 8 og 9.

C. BEREGNING AF PROCENTER

Mindsteindholdet i produkterne i del A, punkt 3, 4, 5, 6, 8 og 9, beregnes efter fradrag af vægten af de i del B omhandlede ingredienser. For produkterne i del A, punkt 7 og 10, beregnes mindsteindholdet efter fradrag af vægten af de i del B omhandlede ingredienser samt vægten af fyldet.

For så vidt angår de i del A, punkt 7 og 10, definerede produkter beregnes indholdet af chokolade i forhold til den samlede vægt af det færdige produkt, inklusive fyldet.

D. FORMER FOR SUKKER

Ved former for sukker forstås i dette direktiv ikke kun sådanne former for sukker, som er omfattet af Rådets direktiv 73/437/EØF af 11. december 1973 om tilnærmelse af medlemsstaternes lovgivninger om visse former af sukker bestemt til menneskeføde(1).

(1) EFT L 356 af 27.12.1973, s. 71. Senest ændret ved tiltrædelsesakten af 1985.

BILAG II

VEGETABILSKE FEDTSTOFFER OMHANDLET I ARTIKEL 2, STK. 1

De vegetabilske fedtstoffer, der er nævnt i artikel 2, stk. 1, er, ublandede eller blandede, kakaosmørækvivalenter og skal være i overensstemmelse med følgende kriterier:

a) de udgør vegetabilske fedtstoffer uden indhold af laurinsyre med stort indhold af symmetriske monoumættede triglycerider af POP-, POSt og StOSt-typen(1)

b) de kan i et hvilket som helst forhold blandes med kakaosmør og er forenelige med dettes fysiske egenskaber (smeltepunkt og krystalliseringstemperatur, smeltehastighed, behov for hærdning)

c) de fremstilles udelukkende ved raffinering og/eller fraktionering; enzymatisk ændring af triglyceridestrukturen er udelukket.

>TABELPOSITION>

Som en undtagelse kan medlemsstaterne endvidere tillade, at kokosolie anvendes til følgende formål: chokolade, der anvendes til fremstilling af konsumis og lignende frosne produkter.

(1) P (palmitinsyre), O (oliesyre), St (stearinsyre).

RÅDETS BEGRUNDELSE

I. INDLEDNING

1. Den 30. maj 1996 forelagde Kommissionen Rådet et forslag til Europa-Parlamentets og Rådets direktiv om kakao- og chokoladevarer bestemt til konsum(1) baseret på EF-traktatens artikel 95 (tidl. artikel 100 A).

2. Europa-Parlamentet afgav førstebehandlingsudtalelse den 23. oktober 1997(2).

Som følge af Parlamentets udtalelse forelagde Kommissionen et ændret forslag(3) for Rådet den 4. marts 1998.

3. Det Økonomiske og Sociale Udvalg afgav sin udtalelse den 31. oktober 1996(4).

4. Den 28. oktober 1999 fastlagde Rådet sin fælles holdning i overensstemmelse med traktatens artikel 251 (tidl. artikel 189 B).

II. MÅLSÆTNING

Forslaget til direktiv, der blev forelagt Rådet sammen med seks andre direktivforslag(5), skal ses i sammenhæng med forenklingen af de vertikale direktiver på levnedsmiddelområdet. Formålet med forslaget er at erstatte Rådets direktiv 73/241/EØF om tilnærmelse af medlemsstaternes lovgivning om kakao- og chokoladevarer bestemt til konsum(6), da det er blevet nødvendig at foretage tilpasninger til den tekniske udvikling, til udviklingen i forbrugernes smag og til den almindelige fællesskabslovgivning på fødevareområdet.

Endvidere er formålet med forslaget at harmonisere muligheden for at bruge andre vegetabilske fedtstoffer end kakaosmør i chokoladefremstillingen i hele Fællesskabet, da anvendelsen af disse fedtstoffer hidtil kun har været tilladt i syv medlemsstater. Direktivforslaget er følgelig et element, der tjener til at sikre et velfungerende indre marked på kakao- og chokoladeområdet.

III. ANALYSE AF DEN FÆLLES HOLDNING

A. GENERELLE BEMÆRKNINGER

1. Vedrørende Europa-Parlamentets ændringer

På baggrund af Kommissionens ændrede forslag har Rådet fulgt Kommissionen

- ved på den ene side at overtage ændring 36 delvis (for så vidt angår princippet om dobbelt mærkning) samt ændring 19 og 20, dog med nogle tekniske og redaktionelle ændringer

- ved på den anden side med samme begrundelse som Kommissionen at forkaste ændring 1, 2, 3, 4, 5, 51, 9, 10, 12, 40, 35, 15, 17, 18 og 21 (idet der for ændring 12, 17 og 18's vedkommende desuden tages hensyn til, at den endelige rapport fra Det Fælles Forskningscenter om analysemetoderne vedrørende bestemmelse af kakaosmør og andre vegetabilske fedtstoffer foreligger).

Rådet har derimod ikke fulgt Kommissionens ændrede forslag

- ved at tage hensyn til indholdet af ændring 7, 70 og 37 samt delvis ændring 64 og 16;

- og ved at forkaste ændring 14.

2. Hvad angår Kommissionens ændrede forslag har Rådet desuden foretaget adskillige andre ændringer, der berørte både tekstens indhold og dens form.

Alle ændringer er accepteret af Kommissionen. De giver, under ét, anledning til følgende specifikke kommentarer.

B. SPECIFIKKE KOMMENTARER vedrørende ændringerne til Kommissionens ændrede forslag

1. Artikel 2, stk. 1, samt betragtning 6; bilag II(7)

Vedrørende den eventuelle anvendelse af andre vegetabilske fedtstoffer end kakaosmør i chokoladefremstillingen har Rådet vurderet, at en total harmonisering er det bedste middel til at sikre alle chokoladevarers fri bevægelighed og dermed virkeliggøre det indre marked i denne sektor; med henblik herpå har det fastsat en bestemmelse, der tillader tilsætning af disse fedtstoffer til chokoladevarer i hele Fællesskabet.

Samtidig har Rådet fundet det hensigtsmæssigt at begrænse disse vegetabilske fedtstoffer til seks specifikke fedtstoffer, der opregnes i et nyt bilag II; de seks fedtstoffer, som alle er af tropisk oprindelse, er her defineret i henhold til tekniske og videnskabelige kriterier som kakaosmørækvivalenter; endvidere er enhver enzymatisk behandling udelukket. Et syvende fedtstof, nemlig kokosolie, tillades udelukkende til fremstilling af konsumis og lignende frosne produkter.

Med disse bestemmelser har Rådet, hvad angår indholdet, taget hensyn til ændring 7, 70 og 37 fra Europa-Parlamentet.

2. Artikel 2, stk. 2

Rådet har fulgt Kommissionen ved at acceptere princippet om dobbelt mærkning af andre vegetabilske fedtstoffer end kakaosmør; det har indført en konkret angivelse, der skal stå på emballagen foruden ingredienslisten. Vedrørende angivelsens placering på emballagen bestemmes det, at tre elementer skal stå i samme synsfelt, men således at de fremtræder adskilt. Det drejer sig om angivelsen af tilstedeværelsen af vegetabilske fedtstoffer, varebetegnelsen og ingredienslisten. På denne måde har Rådet igen taget delvis hensyn til ændring 36.

3. Artikel 2, stk. 3

Rådet har indsat et nyt afsnit, da det fandt det hensigtsmæssigt at anvende den fælles beslutningsprocedure ved eventuelle ændringer i listen over vegetabilske fedtstoffer, der findes i bilag II.

4. Artikel 2, stk. 4

Ved indsættelsen af dette nye stykke har Rådet fastlagt en dato (66 måneder efter direktivets ikrafttræden), indtil hvilken Kommissionen i overensstemmelse med den fælles beslutningsprocedure, hvis der er behov for det, kan stille forslag om en ændring af listen over vegetabilske fedtstoffer; dette eventuelle forslag skal tage hensyn til resultaterne af en undersøgelse, der skal udarbejdes af Kommissionen om de økonomiske konsekvenser i de lande, der producerer kakao og andre vegetabilske fedtstoffer. Bestemmelsen afspejler altså delvis ånden i ændring 64 og 16. I lighed med Kommissionen har Rådet imidlertid ikke fundet det muligt at kæde direktivets ikrafttræden sammen med fremlæggelsen af denne konsekvensvurdering ud fra den opfattelse, at en objektiv analyse baseret på reelle oplysninger først kan foretages, når direktivet har været i kraft i nogen tid.

5. Artikel 5, stk. 1 et 2, samt betragtning 15

Rådet har vurderet, at det vil være hensigtsmæssigt kun at tillægge Kommissionen beføjelser til at tilpasse direktivet til den tekniske udvikling for så vidt angår visse af bestemmelserne i bilag I, således at den lovgivende myndighed beholder sine beføjelser, når det drejer sig om eventuelt at tilpasse alle direktivets andre bestemmelser. Det har dog indsat et nyt stk. 2, hvorefter Rådet og Europa-Parlamentet skal tage Kommissionens beføjelser op til fornyet gennemgang med henblik på en eventuel udvidelse af disse.

6. Artikel 6 og betragtning 15

I overensstemmelse med Rådets afgørelse af 28. juni 1999(8) (komitologi) har Rådet erstattet rådgivningsproceduren foreslået af Kommissionen med forskriftsproceduren.

7. Artikel 7 et 8

Rådet har fundet det hensigtsmæssigt at forlænge fristen for ikrafttrædelse (ophævelse af direktiv 73/241/EØF) og gennemførelse af direktivet.

8. Bilag I

Rådet har foretaget flere ændringer i dette bilag vedrørende både form og indhold.

De væsentligste ændringer vedrører:

- i afsnit A følgende punkter:

- A.1: genindsættelse af en definition af kakaosmør

- A.4 d): tilføjelse af pligten til for "milk chocolate" at angive indholdet af mælketørstof; Rådet har fundet det hensigtsmæssigt at bibeholde den nuværende status quo, der er nået med denne tilføjelse, dvs. bevarelse af denne mulighed for Det Forenede Kongerige og Irland

- A.5: (og betragtning 13, anden del): Rådet har fundet det hensigtsmæssigt at afstemme den engelske varebetegnelse efter de andre sproglige versioner, så det omtalte produkt nu hedder "family milk chocolate"

- i afsnit B: indsættelse af et nyt punkt 2: Rådet har for at garantere chokoladens kvalitet bibeholdt den eksisterende bestemmelse og begrænset anvendelsen af visse aromaer i chokoladefremstillingen

- i afsnit C: indsættelse af en præcisering af procentudregningen hvad angår fremstillingen af de produkter, der er defineret under A.7 til A.10 i bilag I

- i afsnit D: et nyt afsnit, der præciserer betydningen af udtrykket "former for sukker".

Ændringerne i punkt 2 og 3 i afsnit A er af redaktionel karakter.

9. Bilag II

Rådet har tilføjet dette nye bilag for at definere og opregne andre vegetabilske fedtstoffer end kakaosmør (se punkt 1 ovenfor).

10. Rådet har ikke fundet det hensigtsmæssigt at indføre en ny artikel 3a som foreslået af Kommissionen, der skulle henvise til direktiv 89/107/EØF, da anvendelsen af fællesskabsretten er en selvfølge.

IV. KONKLUSIONER

Rådet vurderer, at den fælles holdning med hensyn til indholdet i det store hele svarer til Europa-Parlamentet ønsker, navnlig hvad angår begrænsningen af andre vegetabilske fedtstoffer end kakaosmør og dobbelt mærkning. Vedrørende andre vegetabilske fedtstoffer end kakaosmør finder det, at det endda er gået videre end Europa-Parlamentet, da det har defineret disse fedtstoffer som kakaosmørækvivalenter og opstillet en liste med seks specifikke fedtstoffer af tropisk oprindelse.

Desuden har Rådet på afbalanceret vis forenet visse af industriens teknologiske behov og forbrugernes berettigede forventninger, især med hensyn til oplysninger om produktsammensætningen.

Endelig vurderer Rådet, at teksten til den fælles holdning er af en sådan karakter, at den kan sikre et velfungerende indre marked inden for kakao- og chokoladesektoren.

(1) EFT C 231 af 9.8.1996, s. 1.

(2) EFT C 339 af 10.11.1997, s. 123.

(3) EFT C 118 af 17.4.1998, s. 10.

(4) EFT C 56 af 24.2.1997, s. 20.

(5) Om:

- visse former for sukker

- honning

- frugtsaft og lignende produkter

- mælkekonserves

- kaffeekstrakter og cikorieekstrakter

- marmelade, frugtgelé og kastanjecreme.

(6) EFT L 228 af 16.8.1972, s. 23.

(7) Alle henvisninger er til den fælles holdning.

(8) EFT L 184 af 17.7.1999, s. 23.